Amarantas (dažiklis)

Amarantas () – monoazo dažiklis, kurio spalva nuo tamsiai raudonos iki purpurinės, naudojamas kaip maisto dažiklis (kodas E123) ir kosmetikos dažiklis. 1976 m. JAV Maisto ir vaistų administracija () šį dažiklį uždraudė kaip įtariamą karcinogeną.

Amarantas yra anijoninis dažiklis, paprastai naudojamas kaip trinatrio druska. Jis atrodo kaip raudonrudžiai, tamsiai raudoni ar purpuriniai vandenyje tirpūs milteliai, kurie 120 °C temperatūroje skyla nesilydydami. Vandeninio tirpalo sugerties maksimumas – 520 nm.
Amarantas gaminamas iš akmens anglių deguto.

Naudojimas 
Amarantu dažomi:
 natūralus ir sintetinis pluoštas
 oda
 popierius
 fenolformaldehidinės dervos

Kaip maisto dažiklis amarantas pažymėtas kodu E123. Kai kuriose valstybėse amarantą leidžiama naudoti kaip maisto priedą. Pvz., D. Britanijoje šis dažiklis įpastinis dažiklis gaminant vyšnių cukatas (), suteikia joms būdingą spalvą.

Sauga 
FDA parodė, kad vyresnio amžiaus žiurkių patelėms, kurioms buvo sumaitinti dideli kiekiai šio dažiklio, žymiai padidėjo vėžio auglių tikimybė. Tuo tarpu Alexander Schmidt iš FDA pareiškė, kad FDA nerado įrodymų, kad „dažiklis pavojingas žmonių sveikatai“.

Istorija 
1960 m. FDA gavo įgaliojimus prižiūrėti maisto priedus ir tuo metu naudotiems priedams suteikė laikinąjį statusą GRAS (generally recognized as safe 'įprastai laikomas saugiu'). Amaranto, JAV vadinto Red No. 2 ('Raudonasis Nr.2'), laikinąjį statusą FDA pratęsė 14 kartų.
1971 m. TSRS atlikti tyrimai aptiko ryšį tarp dažiklio ir vėžio. Vartotojų gynėjai JAV ėmė spausti FDA, kad ši uždraustų amarantą.
Iki 1976 m. apie 500 t amaranto (kainavusio apie 5 mln. JAV dolerių) buvo sunaudota gaminant maisto ir kosmetikos gaminius ir vaistus už 10 mlrd. JAV dolerių. 1976 m. FDA uždraudė amarantą (FD&C Red No. 2).
Uždraustą amarantą (Raudonąjį Nr.2) pakeitė dažiklis Allura Red AC (kitaip FD&C Red 40, E129).

Nuorodos 

Dažikliai